khistorydata/jeongjo-sjw-relations huggingface dataset:
정조 3년 · 목
以金文淳爲大司諫。權噵爲右參贊。鄭一祥爲全羅監司。○敎曰。禮曹判書京畿監司成川府使有闕。代今日政差出。○以蔡濟恭爲禮曹判書。鄭昌聖爲京畿監司。吳載純爲成川府使。
정조 3년 · 목
國榮曰。儒賢處。手書尙未書下。故吏官不得發行。予曰。今日當書下矣。予曰。金亮行處疏批。旣有偕來史官。當使院隸送傳耶。國榮曰。然矣。予曰。以其疏語觀之。病若差可。則似當上來矣。國榮曰。病可則將欲上來云矣。
정조 3년 · 강
御熙政堂行晝講。知事黃景源。特進官金魯鎭。承旨尹師國。玉堂嚴思晩沈煥之。假注書徐鼎修。史官金勉柱李信祜。安昌君燝。副護軍李長爀。
정조 3년 · 강
命武庫提擧口傳差出。
정조 3년 · 목
敎曰。武庫久無提擧。口傳差出。望如不足。以二望擬入。
정조 3년 · 강
吏曹參議金亮行。從縣道疏陳病狀辭職。賜批。
정조 3년 · 목
疏略曰。不意承天官參佐之命。又令近侍傳批而仍與偕來。以臣無似。何以得此於聖明。撫躬慚悸。罔知所措也。顧臣癃痼已至難醫。目下事勢。決無强起赴朝之望。辜恩慢命。罪死不赦。今臣雖無不可出之義。實有不可强之疾。則固難以偕來冒進。而殿下若知病勢危劇。亦宜收還誤恩也。況此職任。尤非賤品所可濫叨。而臣之虛帶已久。悶蹙之極。尤增一病。伏乞亟收召命。仍遞臣職。批以。纔送偕來。日望爾造朝。巽章又到。邁邁如前。予心之悵。曷有其旣。噫。予之所以必欲致爾之意。屢悉於向批。今何架疊。而其必欲致之之意。可謂愈往愈甚。爾或念及于此。則亦必有改圖之望矣。所愼自是宿症。則間已勿藥矣。何不調護登途。仍爲造朝。與予一相見乎。爾其體予慇懃之意。勿復控辭。斯速上來焉。仍命偕來史官傳諭。
정조 3년 · 강
慶尙道幼學成岱柱等一百十五人上疏。請兩院賜額。賜批。
정조 3년 · 목
疏略曰。先正臣文正公宋時烈祠院不爲不多。而莫不有宣額之寵。惟此嶺南。祠宇之寄在道內者。不過數三處。而長䰇巨濟兩邑。人文未闢。天荒不破。昔在 肅廟乙卯。先正以慍小之跡。有遜荒之行。始自德源而長䰇。自長䰇而巨濟。前後五六年間。兩邑之人。昵近君子之風範。薫炙大賢之光輝。至今懷咏而不已者也。特以儀文未闡。尙欠請額之擧。久稽彝章之揭。此不獨玆土之羞。而抑足爲昭代之缺典也。且他院之例。或不過一時之跡。惟彼兩邑。蘭佩之翺翔。四年或二年之久。其遺化之深。尤豈一時游歷之比也。其後忠獻公金昌集。文淸公金鎭圭。俱以行吟之遺跡。追踵大老之餘澤。此其表揚之不可已者。尤非他處之可論也。伏乞亟擧兩院賜額之典。批以。更當量處。爾等退修學業。
정조 3년 · 강
命罪人李千奉嚴刑取服。朴★(王+善)嚴刑輸款。
정조 3년 · 목
因刑曹殺獄罪人李千奉加刑啓目。敎以。各別嚴刑。期於取服。又因御寶僞造罪人朴★(王+善)加刑啓目。敎以。更加各別嚴刑。期於輸款。
정조 3년 · 강
惠慶宮進服人蔘粟米飮命停止。榻敎也。
정조 3년 · 목
予曰。今番各 陵園現捉木根。數旣夥然事當處分。而節目旣已新定。罪犯付之令前。一幷分揀何如。國榮曰。聖敎誠然矣。予曰。攔後軍兵中。爲技藝者多乎。國榮曰。一二技藝。則似必擧皆爲之矣。予曰。合爲幾名乎。國榮曰。四百餘名矣。予曰。未暮前可以畢試乎。國榮曰。然矣。
정조 3년 · 강
判義禁李重祜疏陳私義。賜批。
정조 3년 · 목
疏略曰。前醴泉郡守鄭東藎。本道査狀已啓下。今將議處。而行査旣出於臣子。臣又議讞。則非但私義難安。揆以公格。亦有所妨。伏乞亟賜變通。批以。令次堂擧行。
정조 3년 · 강
左承旨李義翊疏辭新資。賜批。
정조 3년 · 목
批以。今玆陞擢。意在奬用。卿其勿辭行公。
정조 3년 · 목
敎曰。承宣總管。元無幷帶之例。副總管李義翊總管之任許遞。
정조 3년 · 강
命稷山縣定配罪人吳載光放送。
정조 3년 · 목
敎曰。勘法只欲按法。原情亦係無情。稷山縣定配罪人吳載光。特爲放送。又敎曰。向者吳載光處分時。司僕下人一體放送。
정조 3년 · 강
遣承旨。詣 宗廟　 景慕宮奉審摘奸。
정조 3년 · 목
予曰。江華留守。何日辭朝乎。國榮曰。十七日下直云矣。予曰。江都變通。將何爲之云乎。國榮曰。物力區處。然後可以設施矣。予曰。統禦使之兼水使何如耶。國榮曰。統制使亦兼水使矣。予曰。京外儒生。又請李縡書院。而此若許之。則將有紛紜之慮。是可悶矣。國榮曰。聖敎誠然矣。
정조 3년 · 강
事變假注書張至顯。以吏曹參議金亮行附奏馳啓。
정조 3년 · 목
狀啓以爲。敬奉聖批。更諭于吏曹參議金亮行所住處。則以爲伏奉批旨所辭。諭召愈益懇至。臣之病勞。苟不況重。則何敢無所變動。自㴞於違傲之罪耶。恩命之下。末由祗承。伏地震越。不知所達云矣。臣姑爲仍留之意。馳啓。
정조 3년 · 강
京畿監司鄭昌聖。全羅監司鄭一祥。疏辭新除藩任。幷賜例批。
정조 3년 · 강
京外幼學金斗晶等十六人。上疏請文正公李縡建院崇報。賜批。
정조 3년 · 목
疏略曰。文正公李縡之道德學問。殿下已深知而默契。聽政之初。不待太常之狀。特施節惠之典。朝野欣聽。士林聳觀。此誠聖王之盛節。斯文之美事也。雖然。前後建院之請。不啻數四。而未蒙允許。尙未有妥靈之所。以享俎豆之儀。伏未知聖意攸在也。辛壬以後。君子眩於忠逆之界。小人肆於人獸之間。縡以眇然七尺之身。任斯道之重。外以明大義而定國是。內以繼絕學而存廉恥。斯文賴是而不墜。 宗社賴是而復安。凡今之世衿紳者。何莫非縡遺風餘韻之所及歟。其馨聞未泯。典型尙存。聖上若仍而表之。特命建宇。賜以美號。豈特爲士子養廉恥興孝悌之勸也。於聖上端本勵俗之化。何啻若風草之偃。而置郵之速哉。夫書院之設。朝家所以崇報大賢也。如縡之道學。通朝所共知。伏願深思斯道之重。特許臣等之請。批以。當量處。爾等退修學業。
정조 3년 · 강
諭吏曹參議金亮行。
정조 3년 · 목
敎曰。纔答爾疏。待爾造朝之期。史官書啓之來。其所巽讓。猶復如前。於是乎不能無缺望矣。爾之疾恙。前後章疏。予亦諒悉。而際此淸和。暫爲赴召。決無添損之理。則又何爲而去益邁邁。不小商量乎。予之必欲見爾者。實出於衷曲。爾何不諒至此。自顧誠淺。徒切歉忸。爾須體予至意。俟小間卽爲登途。莫負側席延佇之思事。使偕來史官傳諭于吏曹參議金亮行處。期於偕來。
정조 3년 · 강
現告各 陵官。命一幷勿問。
정조 3년 · 목
敎曰。以 陵園木根事。官隸勘律。使之定成節目者。意在申明舊典。而欲除數汰之弊也。原節目旣命啓下。依前筵敎。令該曹嚴明知委。期於實效。且今番寒食時。各 陵園所捉木根。小不下數百株。數旣夥然。而亦與續續摘奸被捉有異。則事當嚴加處分。然令甲新定。付之令前。抑足爲責後之一端。現告各 陵官。一幷特爲勿問事分付。
정조 3년 · 목
敎曰。多臺有闕。待開門。政官牌招開政。
정조 3년 · 목
予曰。近來雨澤連仍。有益於農家乎。國榮曰。春耕後連得雨澤。似好矣。予曰。今日賓對。有何廟謨云乎。國榮曰。稟處事外。別無所聞矣。予曰。近來玉堂苟艱。館錄將爲之矣。國榮曰。雖以年次言之。今爲當次矣。予曰。吏曹停望事。頃亦發端。而不可不詢問處之矣。國榮曰。不可不一番釐正矣。
정조 3년 · 강
御熙政堂。行朝講及次對。領議政金尙喆。知事李徽之。特進官鄭尙淳。承旨洪國榮。特進官鄭民始。玉堂李度默。鄭志儉。大司憲徐有慶。獻納李命勳。假注書徐鼎修。史官李信祜。鄭東浚。
정조 3년 · 목
講論語。○予曰。次對諸臣進前。國榮曰。兩處 墓所。樹木茂密。虎豹橫行。爲患非細矣。予曰。訓將旣帶漢城判尹。與禮堂同往 墓所看審後。商量便宜。定其疆界也。予曰。今番看審。定其疆界後。火巢之外。空閑之地。則許民耕食。亦似無妨矣。訓鍊大將具善復曰。今若更定徑界。許民耕食。則必好矣。予曰。數十年來。後苑之中。亦或有虎患矣。尙喆曰。城闉咫尺之地。多有禁養。連山跨岡。樹木長養。已作虎豹之藪。則時或闖入禁苑。固其勢也。予曰。弘錄近久不爲矣。左議政徐命善曰。三年一次。雖是古例。而近來則太爲間闊矣。尙喆曰。 先朝間或年年。或一年二次爲之矣。予曰。弘錄之久不擧行。近來玉堂每患苟艱矣。予曰。文武官相接之禮。果爲磨鍊節目乎。尙喆命善曰。方欲博詢事例。詳悉便否後。定節目矣。予曰。節目必爲詳定磨鍊。俾無後弊可也。訓將旣是武臣之領袖。則今此節目磨鍊之時。與論其可否。使許多武弁。得免抑菀之歎也。予曰。江華留守進前。予曰。旣已移設統禦營。則設施所入物力。將何以辦備乎。江華留守洪樂純曰。下往後。詳量財力多寡。事勢便否。更爲稟達矣。予曰。江都內庫物種。自京送置者。從前甚多矣。近年以來。間不免還爲取用。故漸漸耗縮。今至空虛。且不能着實看守。多有頹圮雨漏處云。卿今下去之後。審察事宜。各別設施。亦定其看守之人。俾免如前等棄之弊也。樂純曰。當親爲看審。而另思措置之道矣。予曰。看審後。形止爲先上聞也。樂純曰。江華北一場。中間見奪於司僕。又轉而見失於宮房。仍舊還給於江都。則庶有補於物力。而第當下去商量後稟達矣。予曰。看審後更達也。大司憲徐有慶曰。諸賊之罪惡貫盈。而神人共憤。則殿下何至今不允耶。終始容貸。不施王章。則史臣書之。後世譏之曰。此是必誅之賊。而君不加誅。臣不能討云爾。則臣等之罪固不恤。而豈不爲聖明之累也哉。尙喆命善曰。三司之請已久。一國之輿憤愈激。伏願亟允合辭之請。志儉曰。私恩亦已申矣。容貸亦云過矣。豈可一向靳持。使王章久屈乎。亟從臺臣之請焉。予曰。已諭於前後之批矣。
정조 3년 · 강
命洪啓廸金雲澤贈諡。
정조 3년 · 목
都承旨洪國榮啓言。洪啓廸金雲澤俱以淸操雅望。未究厥施。而冤死於辛壬間矣。此實善類之所同嗟惜者。若其本末。無愧於四大臣矣。 先朝已贈職。而未及贈諡。此兩人合有易名之典矣。敎以。所奏好矣。依此爲之也。
정조 3년 · 강
命故參奉金福澤追施褒贈之典。
정조 3년 · 목
都承旨洪國榮啓言。故參奉金福澤。冤死於庚申間。而其辛壬事。與贈參議金省行相似矣。不可不依金省行例。贈秩好矣。予詢大臣。領議政金尙喆曰。今此國榮所達。誠宜允從矣。左議政徐命善曰。揆以愍恤之義。宜有褒贈之典矣。敎以。所奏好矣。依此爲之也。
정조 3년 · 강
許施海西留庫中四萬五千五百石加分之請。
정조 3년 · 목
領議政金尙喆啓言。黃海監司徐有寧狀啓。備陳春窮轉甚之狀。仍以爲各邑留庫中。四萬五千五百石。特許加分事。請令廟堂稟旨分付矣。依狀請擧行之意。請分付。從之。
정조 3년 · 강
許施京畿留庫十四萬石中折半加分之請。
정조 3년 · 목
領議政金尙喆啓言。京畿前監司鄭一祥狀啓。設賑邑卽已加分。而其餘邑被災。別無彼此。道內留庫十四萬石中。限折半特許加分事。請令廟堂稟旨公付矣。方農種糧之資。惟在分糶一事。依狀請擧行之意。請分付。從之。
정조 3년 · 강
許施關北田稅及奴貢米限秋停退之請。
정조 3년 · 목
領議政金尙喆啓言。咸鏡監司趙㻐狀啓。尤甚邑田稅米及奴貢米。限秋成停退事。請令廟堂稟旨分付矣。奴貢米依狀請擧行。而田稅係是惟正之供。自下有不敢直請許施矣。從之。敎以。田稅事旣有一二近例。許令停退也。
정조 3년 · 목
領議政金尙喆啓言。諸道虎患。近益不止。囕人之狀。前後相續。別加中飭。多般獵捉。請爲民除害。從之。敎以。玆事予亦曾欲下敎。而未果矣。不特中飭而止者。考其勤怠。論其賞罰。斷不可已也。以此自備局另加嚴飭諸道。且外邑規例。各自不同。慶尙左兵營外。只啓虎囕之狀。不啓捉虎之事。事甚疏忽。此後依慶尙兵營例。着實狀聞事。一體知委也。
정조 3년 · 강
義烈墓 懿昭墓垓子內外。命看審定界。
정조 3년 · 목
領議政金尙喆啓言。 義烈墓 懿昭墓火巢徑界。周遭濶大。樹木去益鬱密。近來虎豹無日不作梗。江村去來。間多阻絕。聽聞旣極憂悶。垓子內外。非有閡係於衛護 墓所。而不緊樹木之蔓延者。令京兆禮曹堂上看審形便。酌定界限。從便芟剪。以爲防患除害。恐不可已矣。從之。
정조 3년 · 강
遞判義禁李重祜。同義禁鄭民始。
정조 3년 · 목
領議政金尙喆啓言。判義禁李重祜。本府議讞。旣有難安。同義禁鄭民始。所管他務亦方多事。請竝許遞。從之。
정조 3년 · 강
差下實錄堂上蔡濟恭李性源金魯鎭。實錄修撰官李秉模。
정조 3년 · 목
左議政徐命善啓言。實錄堂上蔡濟恭李性源才已敍用。還差金華鎭。本職係是劇務。有難幷責修撰官之役。今姑減下。其代李秉模復命不遠差下。吳載純外任。代金魯鎭請差下。從之。
정조 3년 · 목
守禦使徐命膺啓言。南漢城役。分授於將校。使之齊奏衆力。而每朔射會時。停役可悶。限畢役間。請姑爲停止。從之。
정조 3년 · 강
許施守禦使中軍移擬之請。
정조 3년 · 목
守禦使徐命膺啓言。城堞修改。今雖責成於府尹。然其策應董飭。不可不自京廳照管。必得鍊習戎務者。置諸亞將。然後凡事可以相議。御營中軍李邦一。請移擬本廳中軍。從之。
정조 3년 · 강
推黃海監司徐有寧。
정조 3년 · 목
刑曹判書尹東暹啓言。海州殺獄罪人李宜蕃。自本道捧決案馳啓。所當依例報政府詳覈。而考其啓本。只謄承服及決案招辭。原文案不爲載錄。奏御文字。殊欠疏略。道臣推考。原啓本還送。請更爲具格啓聞。從之。
정조 3년 · 강
命宮人墨世。訪其遺址。特立棹楔。
정조 3년 · 목
大司憲徐有慶啓言。當賊虎誣變之上也。鏡檀諸凶。奇貨於三手之凶言。必欲羅織證成。危動不敢言之地。時墨世卽大殿水剌間宮人。而年纔十六。拿致嚴鞫。備徑毒楚。勒令誣服。而墨世慷慨悲憤。以死明其不然。若使墨世不勝杖亂言。 宗社之危急。尙忍言哉。惜其族屬今無存者。無處施賞。請訪其遺址。特立棹楔以褒之。從之。
정조 3년 · 강
命畵師秦再奚。令該曹及各軍門俾給相當料。
정조 3년 · 목
大司憲徐有慶啓言。畵師秦再奚。當虎賊勳畵之日。苦辭不執筆。鏡黨威喝之。再奚曰。此手已畵 先大王御容安。忍更畵虎龍乎。遂至罪汰。而事載政院日記。聞其孫出身而窮不能自存云。請令該曹及各軍門俾給相當料。少酬再奚忠義。從之。
정조 3년 · 목
敎曰。堂錄久不爲之。經幄不備。副提學今日政差出。使之斯速擧行。
정조 3년 · 강
召見直閣鄭志儉于誠正閣。
정조 3년 · 목
予曰。 列聖御製編次。何以爲之乎。志儉曰。以無時任文衡。故尙未編次矣。予曰。雖前任文衡之人。似無不可編次之義矣。志儉曰。旣經文衡。則與時任似無異矣。
정조 3년 · 강
政院議啓。請特允三司之請。賜批。都承旨洪國榮。左承旨李義翊。右承旨洪檢。左副承旨尹師國。右副承旨金思穆。同副承旨徐有防。
정조 3년 · 목
議啓以爲。古今寧有國有賊君有讎。而不誅不討事者乎。殿下只以不允二字彌縫之。以此在下者。漸成恬嬉之習。未有激仰之風。是固群下之罪。而亦我殿下有以導之也啓之也。寧不惜哉。臣等職在近密。憂慨轉切。復此冒陳。特允三司之請。批以。予意已諭於前後三司之批矣。
정조 3년 · 목
敎曰。聖王之政。先敎而後刑。不敎而刑。是謂罔民。大抵敎莫大於五敎。五敎不敷。厥咎誰執。是以。每聞法曹決係于綱常之罪。未嘗不怵然而懼者。所以懼五品之不遜也。然旣曰不孝不悌。則不可以未敷而不施典刑也。故如律而許裁。遇赦而不放矣。雖以近日獄事之錄啓觀之。凡屬綱常之罪。不但式月斯生。幾乎鎭日登聞。此尤予重增歉忸處。而亦豈非攸司不深量之一端乎。憲府卽風憲之地也。若有傷風憲之民。則事宜詳聞。其犯之大小。罪之輕重。十分審愼。明白無疑。然後移法曹決罪可也。萬有一以風聞途聽之說。但任一己之私。輕先勘斷。則名雖編配。生前無宥還之路。無罪者呼冤。足爲干和。抑亦在不率敎之徒。未足爲懲勵之道。繼自今該曹以此知悉。罪關綱常者。雖死罪以下。必也審閱。究覈其情實。明知斷無疑端。然後草記發配。以副予先敎後刑之意。此等罪名。三法司之中。猶於憲府。相續逮囚。豈其刑曹京兆則不知。而獨彼憲府詳知而然乎。亦甚怪訝。今番被囚人。盤覈其實以聞。
정조 3년 · 강
有政。吏曹判書鄭尙淳。兵曹判書李徽之進。
정조 3년 · 목
以柳匡天爲掌令。金敍九爲持平。尹行元盧瑞國爲正言。鄭志儉爲應敎。具善復爲判尹。金魯鎭爲左尹。徐浩修爲副提學。李徽之爲判義禁。李性源尹坊爲同義禁。兪彦鎬爲同成均。金華鎭爲都總管。兪彦鎬姜世晃爲副總管。
정조 3년 · 강
王大妃殿進御人蔘粟米飮。調竹瀝薑汁。一貼命煎入。榻敎也。
정조 3년 · 목
予曰。 列聖朝御製編次然後。可以開刊。則編次之役。不可不趁卽擧行。後日筵稟變通。
정조 3년 · 강
事變假注書兪任柱。以戶曹參判宋德相附奏啓。
정조 3년 · 목
書啓以爲。臣奉聖批。傳諭于水原萬義村戶曹參判宋德相所住處。則以爲臣病勢添苦。日前冒上辭本。而疏未及達。特遣近侍。敦召促行。惟當劃卽起發。而目下症情。實難自强。敢以此狀附達於史官回啓中。而跡涉違慢。誅譴是俟。又命近侍。傳諭前疏之批。而加以異眷。殆若家人父子間敎詔者然。感淚交逬。不能自已也。臣之請由暫出。本非久計。偶因賤疾。不免遲徊。而耿耿寸忱。豈敢一日忘我殿下也哉。今方多般調治。旬日之間。倘或少差。謹當以此月晦間。匍匐趨朝。以暴微悃所降天札。臣宜具別幅奉對。而附上於史官之回。有所不敢當。於日間別有所仰圖者云矣。
정조 3년 · 강
遞獻納李命勳。持平金敍九。承旨徐有防尹師國。
정조 3년 · 목
敎曰。若以合啓不以爲文具。則無情勢之臺諫。何必故爲待牌入來乎。況合啓不待牌。古例則然。尤焉可若是乎。該房雖已處分。臺臣亦難免其責。獻納李命勳遞差。雖以金敍九事言之。臺臣去就。所關不輕。則旣詣臺矣。雖至門限。留待諫臺之入可也。而申後卽出。之請入來。此承牌詣臺乎。循例詣臺乎。事未前聞。有損臺體。持平金敍九一體遞差。又敎曰。諫臺之漏下到闕。大違重合啓不俟駕之義。此則自是臺臣失著。而至若該房。則諫臺牌招。之啓。旣下於日未暮之時。則何不於門限前催促。而設令門限雖迫。又何不暫待其去來。輕先放鑰乎。且有憲臺之同入者。則留門啓辭中。只擧諫臺。不言憲臺。到今始乃更請憲臺同入。事事錯謬。所失非細。同副承旨徐有防遞差。旣在伴直。不能致察。此於微事。自上亦皆替勞。揆以體例。不可無警。坐直承旨尹師國從重推考。又敎曰。徐有防遞差傳敎。先已書出。而李命勳遞差傳敎。從後書下。則何故李命勳則出去於留門時。而徐有防則尙不出去。暫時之間。至於更請標信之擧乎。一事再誤復難含容。坐直承旨尹師國遞差。
정조 3년 · 강
中批以李在學爲承旨。
정조 3년 · 목
敎曰。行副司直李在學承旨除授。又敎曰。新除授承旨牌招察任。
정조 3년 · 강
命宿衛所中日安徐。都總府中日置之。
정조 3년 · 목
宿衛所啓言。今日中日日次矣。本所入直部將守門將禁軍扈衛軍官武藝別監及內外營入直軍兵等。待標信下。分送試所。而建陽門西營三處入直軍兵。該營賞試才相値。無監試之人。故不得出送。敎以。標信秪受兼帶。衙門中巡相値。今日內中日安徐。○都總府啓言。今日入直宣傳官武兼及有廳軍士中日習射。請出標信。敎以。宿衛所草記。旣已下敎。今日中日。旣不設行。此亦置之。
정조 3년 · 목
予曰。昨夜坐直承旨不察大矣。詣臺臺臣之徑先出送。固已失著。而遞差承旨之更請留門。亦爲可怪矣。國榮曰。昨夜之不察果大矣。國榮曰。河恩君喪行時。作弊沿路。傳說狼藉。雖以畿伯狀啓觀之。濫騎之弊。他道亦可推知。令各該道臣査啓似好矣。予曰。當下敎矣。予曰。臺諫雖許以風聞。而爽實之臺臣。不可無罪矣。國榮曰。旣許風聞。則雖有爽實之事。恐不可自上處分矣。予曰。然矣。予曰。完伯以病陳疏。故許解矣。民始曰。多年南土。病勢不輕。蒙此恩遞。私計幸甚矣。
정조 3년 · 강
召見沁留洪樂純。畿伯鄭昌聖于熙政堂。
정조 3년 · 목
予曰。居留之任。本自不輕。況今統禦營設施之初。措置方略。尤當十分商審。然後可無日後之弊矣。今幸付畀得人。江都之事。予實無憂矣。樂純曰。殿下不知臣愚魯。畀之以此任。實無以仰答付畀之恩。而第當竭其心力而爲之矣。予曰。設施形便。卿當親審。然後更爲陳稟乎。樂純曰。措置之方。有難遙度。臣當下去看審後。量其設置之便否。物力之多寡。而更爲仰達矣。予曰。看審後更爲陳達好矣。予曰。畿甸之內。連屬歉荒。公私凋瘵。此時旬宣之職。其爲責任。尤爲不輕。卿其勉旃爲之。無負予付畀之意。昌聖曰。臣素乏才具。實無仰答之道。而第當竭力爲之。圖報萬一矣。
정조 3년 · 강
召見前畿伯鄭一祥于誠正閣。
정조 3년 · 목
予曰。巡路所見民情何如。一祥曰。前年年事。雖未免凶。而民情則姑無損瘠流離之患矣。予曰。如有民邑弊瘼之可言者。一一陳達也。
정조 3년 · 강
行召對于熙政堂。承旨金思穆。玉堂李度默金履禧。假注書徐鼎修。史官李信祜鄭東浚。
정조 3년 · 강
事變假注書張至顯。以吏曹參議金亮行附奏啓。
정조 3년 · 목
書啓以爲。臣奉聖諭。更爲傳諭于吏曹參議金亮行所住處。則以爲。臣於日昨史官書啓中。略陳病重不得登途之由。方欲更以一疏仰暴微懇矣。卽又伏奉聖諭。敦勉益勤。而一向撕捱。揆以分義。萬萬惶悚。病情若有一分差減之勢。豈不擔曳至京。以俟進退耶。從當以文字冒達云矣。臣旣承偕來之命。故仍留。
정조 3년 · 강
中批以鄭民始爲承旨。
정조 3년 · 목
敎曰。行副司直鄭民始承旨除授。
정조 3년 · 강
各 陵修改後定限。命下該曹稟處。
정조 3년 · 목
前京畿監司鄭一祥啓言。臣奉審各 陵。而竊有區區所見。今雖移職。敢達矣。 陵上石物及樑上等塗灰。皆不如式。旋卽剝落。丁字閣以下雨漏處。不善改尾。或有樑椽之腐傷者。實爲可悶。一番修改。經費之濫下。各邑之進排。爲弊不一其端。此猶細事。而莫重之處。頻數修築。極涉未安。今後則修改後。定其年限。限內有頉。則當該官員及員役工匠。從輕重勘處事。定式申飭。則或可有效。而至於木根。畏憚摘奸。惟以掘拔爲事。傷毀土脈。已極寒心。而亦不無因此沙汰之慮。合有別般禁飭之道。幷下詢大臣而稟處。恐似爲宜矣。敎以所奏甚是。以此意出擧條。下該曹。後日次對時稟處。
정조 3년 · 강
命仁川府內庫文蹟點閱。沁都曝曬時一體擧行。
정조 3년 · 목
前京畿監司鄭一祥啓言。仁川府舊有行宮內庫。而庫已頹毀。疋縀等物種。移置官庫。亦至年久。文蹟見無可考者。而此非遺漏棄置之事。一番點閱後。沁都內庫曝曬時。一體擧行似宜。故敢達矣。從之。敎以。以此定式施行。
정조 3년 · 강
命分院勒徵革罷。
정조 3년 · 목
前京畿監司鄭一祥啓言。廣州上道七面。有司饔院柴場。而自分院稱以近處居民之必爲犯斫。計其鼎竈之數。勒定米豆。恣意濫懲。未知始於何年。而以此民不支堪。臣之待罪廣州時。民人齊訴矣。今臣巡路。遮道稱冤。係是科外斂民之弊。似宜有査實革罷之道。故敢達矣。敎以。令時道臣另加査實狀聞。待啓下。令該院劃卽革罷。
정조 3년 · 강
陵幸時各邑進排。令廟堂往復道臣劃一定式。
정조 3년 · 목
前京畿監司鄭一祥啓言。向日 陵幸時。以各邑進排弊端。有所下敎。退考各邑進排謄錄及儲置會減成册。則進排果有不緊色目。儲置亦多因緣濫下。自備局釐正節目。使之遵依擧行似宜。故敢達矣。敎以。以此意出擧條。令廟堂往復道臣。劃一定式。仍卽頒示。依此遵行之地也。
정조 3년 · 목
以李恒祚爲司陳。呂萬永朴聖泰爲持平。李坪爲獻納。李泰永爲校理。
정조 3년 · 강
改差慶尙左水使李仁秀。以李策代之。
정조 3년 · 목
仁秀以親病呈狀。兵曹啓請改差也。○敎曰。江華中軍內禁將慶尙左水使口傳差出。
정조 3년 · 강
罷待敎徐龍輔職。
정조 3년 · 목
敎曰。昨日筵中。旣有早爲來待校正之敎。而今日過午。尙不入來。新進怠慢之習可駭。奎章閣待敎徐龍輔罷職。
정조 3년 · 강
命李鎭忠事。令各該道臣査覈以聞。
정조 3년 · 목
敎曰。以李鎭忠事。畿伯狀啓觀之。此外又有此等之弊。難保其必無。令各該道臣査覈以聞事分付。
정조 3년 · 강
命別監金尙謙嚴棍懲勵。
정조 3년 · 목
因尙謙令攸司科治手本。敎以。紀律所在。逃避已極駭然。況逃竄之罪乎。令訓將習操日回示。參酌嚴棍。以爲懲勵之地事。分付。
정조 3년 · 강
十九日。 毅宗皇帝忌辰。命親行望拜禮。
정조 3년 · 강
王大妃殿進御一錢五分重人蔘粟米飮。調竹瀝薑汁。一貼命煎入。榻敎也。
정조 3년 · 목
予曰。昨日徐龍輔之不卽待令。豈不怠慢乎。國榮曰。似是緩不及事。豈敢怠慢而然乎。予曰。江華中軍許任。爲人何如。國榮曰。爲人可任事矣。予曰。當此設施之日。中軍得人。然後可爲矣。予曰。明日望拜禮時服色。以無揚黑團領分付乎。民始曰。以此分付矣。民始曰。明日時刻。依前以辰時磨鍊乎。予曰唯。
정조 3년 · 강
召見御將李敬懋于熙政堂。
정조 3년 · 목
予曰。今番將任之特畀於卿。予意有在。卿其勉旃。無負予委畀之意。敬懋曰。臣百無一能。過蒙拔擢之恩。感激悚恧。不知所達矣。予曰。卿新自統營來。本營弊瘼必詳知。如有可奏之事。一一陳達。敬懋曰。統營弊瘼。不一而足。以其中大段爲弊者言之。本營將士支放之資。專恃於三南穀物。而穀總元數。年年耗縮。今不滿二萬石。則雖全數運致於營中。猶達經營之不足。而且嶺沿爲邑外。至於湖西湖南。以道路之險遠。實爲運致之勢。故不得已有近年錢換立本之事。而大體本營之日漸凋殘。職由於此。此爲一營鉅弊矣。予曰。錢換立本之際。必多民弊矣。敬懋曰。兩湖穀物。皆爲作錢。而仍以貿穀於嶺沿各處。故其間不無民弊矣。予曰。錢換立本。非但名色不正。且嶺民之偏受其弊。亦可悶矣。今使兩湖沿海諸邑。各運其穀於統營。則營中經費。庶免不足。而嶺沿民人。亦可無偏苦之患否。敬懋曰。如此則似好矣。予曰。統穀元數。何爲而漸至減縮乎。敬懋曰。非但近來凶歉之頻。仍每年未捧之數。常不下十之八九。且當發賣作錢之時。各邑必以減價爲主。故年年耗縮。而今至於不成貌樣矣。予曰。前統制使。每以漁箭事狀啓。而其弊果何如。敬懋曰。統營軍民之爲業資生。專在於漁醢等利。而一自移屬均廳之後。旣失此利。軍民輩無所聊賴。而公私之凋殘。亦由於此矣。予曰。漁醢稅之納於均廳之數。合爲幾何。敬懋曰。合爲一萬四千四百餘兩。而具善行爲統帥時。請得一萬兩還屬於本營矣。予曰。一萬兩自漁醢稅中劃給乎。抑以某樣錢別般劃給乎。敬懋曰。一萬兩以結錢劃給矣。予曰。一萬四千餘兩。皆是漁稅中所出乎。幷其醢藿等稅之所出而然乎。敬懋曰。四千餘兩卽漁稅所出。而一萬兩。醢藿等稅矣。予曰。漁箭稅所出。若是不多。則統營之必欲請得。何也。敬懋曰。漁箭之曾屬統營時。則一年稅入。殆過四五萬兩矣。一屬均廳之後。自然減縮。而今至四千餘兩矣。予曰。今以漁箭依所請還給。則統營可以復舊乎。敬懋曰。若得漁箭。則公私物力。可以復舊矣。
정조 3년 · 강
禮曹判書蔡濟恭陳疏自引。賜批。
정조 3년 · 목
疏略曰。臣嚮於待罪京兆之日。以妖巫之未盡搜逐。論思之地。譴責竣發。噫。巫女之不得容接於五部之內。 先王立法之意也。臣之董飭郞官。約束吏隸。隨聞隨捉。隨捉嚴杖。俾不得偃息京師。而畢竟現發。其數夥然。罔非如臣尺素者威不能戢。禁不能論以王政。合被重誅。而罰止例罷。恩敍特降。宗伯之除。史局之命。荐疊於數日之間。自念愆尤。無面因行。乞賜矜察。亟遞臣職。批以。卿其勿辭行公。
정조 3년 · 강
命明日次對。京畿新舊監司。前統制使。前前統制使
정조 3년 · 강
詣 皇壇。行望拜禮。
정조 3년 · 목
具翼善冠袞龍袍。乘輿出協陽門。詣 北苑降輿入小次。改具翼善冠黑團領袍。出小次。仍詣望拜位。北面立四拜。跪三上 香訖。俯伏興四拜。還詣小次。改具翼善冠袞龍袍。出小次。乘輿由協陽門還內。
정조 3년 · 목
予曰。統營漁箭事。不可不一番消詳。故今日次對。前前統制使使之入侍。而議論不一。未知何以則好也。國榮曰。臣亦於此事。未有的見矣。予曰。庶類事。大司成以不得序齒之意。旣已草記允下。今則不可不自朝廷處分。而事甚難處矣。國榮曰。此不可輕易爲之。博詢諸臣。收議山林似好矣。予曰。卿言好矣。
정조 3년 · 강
陵寢修改處。限內有頉。監董官及工匠命論勘。
정조 3년 · 목
禮曹判書蔡濟恭啓言。前京畿監司鄭一祥。以　陵寢修改申飭及木根掘拔禁斷之意陳達。有稟處之命矣。雖以　陵寢石物及丁字閣樑上紅箭門柱根等處以三物交合。不令疏散。則豈有數數生頉之患乎。其他修改亦莫不然。前畿伯定其年限之請。儘有意見。此後則凡諸修改處。限以二十朔。限內有頉。則當該監董官員及工匠頭目。幷爲論罪事。永爲定式。如是之後。各　陵如有報頉之事。則自臣曹考其處所與年月。如有犯限。則卽爲草記勘處。各　陵亦於修改之際。詳錄工匠名字於册字中。以待前頭憑處之意。亦爲申飭。至於木根掘拔禁䂨節目。纔已啓下。初無禁䂨。則掘拔其根。自可止息。以此出擧條。請一切嚴禁。從之。又啓言。凡此事役之勤慢與否。專係於監役官之盡心與不盡心。京監役之每每下送。不特貽弊不貲。以速歸之心。作速了之事。草率苟且。難保其必無。則終不如　陵官之爲兼監役。從容董役。務盡堅緻之道。此後除非大臣禮堂進去監董之事。則皆以兼監役差定。使之盡其心力。恐合事宜。故敢達矣。從之。
정조 3년 · 강
命海西奴貢餘數。內司請得蒙允後取用。
정조 3년 · 목
領議政金尙喆啓言。內司之報備局。以爲海西餘奴貢之備局句管者。每於歲末。收納本司。以補需用之意。單子啓下爲辭矣。內司奴貢。三南則不足。兩西北道。則總外有餘數云矣。雖自備局句管。若干所餘。有何別般用道。而此是當初節目啓下者。備局有不敢直爲擅許。何以爲之。予詢禮判。蔡濟恭啓言。當初餘奴木之令備局句管。蓋欲其稍重事面。以防前日冒減之弊也。今若以某道所納之有若干餘數。直使之歸諸內司。則殊非立法之本意。若內司所用。或有浩煩之歲。而奴貢果有總外餘剩。則請得蒙允。然後始爲取用。容或無妨。而此亦非每年援例之事矣。敎以。若此則便好。依此爲之。
정조 3년 · 강
持平呂萬永避嫌乞遞。賜批。
정조 3년 · 목
避嫌略曰。臣及陳所懷。多有做錯。致有承宣請推之擧。何敢一刻晏然於臺次乎。請遞臣職。批以。勿辭。亦勿退待。
정조 3년 · 강
持平呂萬永陳啓。請龜柱等亟允三司之請。賜批。
정조 3년 · 목
萬永啓言。殿下之尙今龜柱鄭妻戴頭假息於覆載之間者。抑獨何哉。　宗社之危。迫在呼吸。而殿下獨不知耶。此賊一日不誅。朝廷有一日之危。臣以爲此賊未誅之前。朝廷無可爲之事。亟允三司之請。以洩一國之憤。批以。留意矣。○敎曰。臺臣旣以合辭。爲此所懷。而奏達之際。只擧龜柱。不論他賊。故意甚怪訝。有所下敎矣。因承上旨。遽以鄭妻二字添入於措辭中。臺臣所懷。何等重大。而出入低昂。若是顚錯乎。
정조 3년 · 강
罷持平呂萬永職。
정조 3년 · 목
領議政金尙喆啓言。入侍臺臣。設或失措。固宜寬恕。而持平呂萬永。引避奏事之際。做錯多端。請罷職。從之。
정조 3년 · 강
副校理趙尙鎭陳啓。請國賊亟從三司之請。仍請憲臣譴罷。賜批。
정조 3년 · 목
尙鎭啓言。卽今合辭之請。乃一國共公之論。而殿下尙今靳持。已至四載。使君讐國賊偃息於覆載之間。此莫非臣等誠意未格之罪。而亦我殿下恩私太過之致也。亟從三司之請焉。批以。已諭矣。又啓言。凡臺閣風聞之法。本意亶在於敦風勵俗。近來人心澆漓。虛實相蒙。弊端之層生久矣。又聞憲府風聞。謂以罪關倫紀。多所推捉。移送刑曹。更加査覈。則本事盡歸虛妄。全然爽實云。雖罪名之微細者。法司風聞。固當十分詳審。俾無呼冤之弊。而今此風聞。旣曰罪關倫紀。如是虛謊。使無辜之民有此橫罹之患。憲臣之疏率不察。亦莫甚焉。臣謂當該憲臣。亟施譴罷之典宜矣。從之。
정조 3년 · 강
副提學徐浩修。疏辭新除瀛館之任。仍討諸賊。賜批。
정조 3년 · 목
疏略曰。今番副學之差出。專爲館錄之主圈。則以臣之鈍滯愚迷。奚啻强★(亻+售)僥以千勻之擔。而不虞其顚跌哉。臣於公格。別有所難安之端。自古以特旨除拜者。例不得行公。雖或行公。亦不敢參涉於圈錄者。館規然也。臣之初除館職。旣出　先朝特旨。則以下僚而隨參圈坐。猶且不敢。矧可自處以長官。晏然蹲據於主圈之地乎。乞遞新授職名。第念今日三司之所請討。卽國人之所共誅也。凡今合辭中諸賊。決不可一日假息。伏願留神焉。批以。卿其勿辭行公。
정조 3년 · 강
吏曹參議金亮行疏陳病狀乞遞。賜批。
정조 3년 · 목
疏略曰。荐承嚴召。申下別諭。感激之極。將何以圖報。臣之所患泄痢。猶屬一時之疾。而至於痰癖攣縮之症。夫豈有出入闕庭。而亦有不敢一向退伏者。若得少間。而擔曳作行。冀蒙許歸之恩。則可以少伸臣子之常分。第念史官相守。已至旬望。臣於病中。尤增悶迫。乞命收還。仍遞臣職名。容臣調攝。以爲觀勢前進之地。批以。昨於史官狀啓。聞爾欲上疏章。冀爾庶幾有幡然之思。懸懸不置于中。見爾疏語。以觀勢登程爲言。慰滿曷喩。君臣之間。貴相務實。史官姑令上來。以便爾意。爾其安心。益加善攝。俟少間卽爲造朝。是予區區之望也。○敎曰。儒臣疏批。偕來史官傳諭。史官則姑令上來事分付。
정조 3년 · 강
惠慶宮進服人蔘粟米飮。命一貼煎入。榻敎也。
정조 3년 · 강
惠慶宮進服人蔘粟米飮一貼。命更爲煎入。榻敎也。
정조 3년 · 목
國榮曰。聖體若何。予曰。一樣矣。國榮曰。養胃湯連爲進御好矣。予曰。山林批答。皆見之乎。國榮曰。平壤山林處批答尤好矣。予曰。平壤傳諭。翰注中誰可下往耶。國榮曰。下番翰林下往矣。予曰。下番進去可也。予曰。齋宿處所。旣以摛文院磨鍊。 皇壇齋室。不必修改矣。國榮曰。然矣。予曰。齋室勿爲修改事分付。
정조 3년 · 강
召見承旨鄭宇淳于誠正閣。
정조 3년 · 목
予曰。承旨今年幾何。宇淳曰。六十歲矣。
정조 3년 · 강
命呈辭敦寧都正改差。
정조 3년 · 강
命同副承旨鄭宇淳。敦寧都正除授。副司直蔡弘履。承旨除授。
정조 3년 · 목
敎曰。已料其眼昏。讀奏公事。果甚艱涉。適有閑窠。同副承旨鄭宇淳。敦寧都正除授。又敎曰。行副司直蔡弘履。承旨除授。
정조 3년 · 강
命左副承旨柳義養牌招入直。
정조 3년 · 목
備邊司啓言。東萊府使李致中狀啓。對馬島主承襲告慶大差倭事。依例擧行。而先告慶。後告訃。先後倒錯。向有特地下敎。故自東萊責諭館倭。而諉以戊戌後。數次前例出送差倭者。誠極可駭。有不可循例許接。令廟堂稟處擧行矣。旣有責諭之敎。則該曹覆奏。雖如是爲辭。先告慶差倭之許接。旣有已行之例矣。接慰官差送等節。請分付該曹該院擧行。允之。
정조 3년 · 목
予曰。金亮行疏中。旣以觀勢登程爲定。偕來史官姑令還來。無妨耶。國榮曰。其在便其意之道。卽還偕來史官似好矣。予曰。戶參何當上來云乎。國榮曰。聞宋煥億之言。晦間當上來云矣。予曰。呂善永所懷。昨命改書以入。而所謂改書者。又復如前。殊可駭也。國榮曰。事係重大。故不敢改之矣。予曰。近來臺諫如此。誠可悶矣。國榮曰。大司成有實恙云。合有變通之道矣。予曰。勢將許遞矣。
정조 3년 · 강
諸承旨持公事入侍于誠正閣。
정조 3년 · 목
予曰。刑曹參議宋煥億入侍。予曰。儒賢上疏。旣不以縣道封上。故批答亦不必遣史官傳之。而今亦付爾。爾其親傳也。
정조 3년 · 강
召見開城留守李鎭衡于誠正閣。
정조 3년 · 목
予曰。松留移職何如。鎭衡曰。聖恩至此。惶感之極。不知所達矣。予曰。江都麥事何如。鎭衡曰。兩麥皆茁茂。豐登可必矣。予曰。江都莅任雖未久。有何設施乎。鎭衡曰。爲日不多。別無仰達者矣。予曰。江都何如。鎭衡曰。江都實是國家之晉陽。而所急者卽積穀也。一境之內。田畓不過三千結。而京人幾盡有之。居民殆無寸土。予曰。若自朝家給價買取。使民耕食。則自當積穀矣。承旨鄭民始曰。若然則似好矣。予曰。築城事何如。鎭衡曰。年年築城。而先築者又年年頹圮。徒費物力。誠可悶矣。予曰。何以則好耶。鎭衡曰。城堞易圮處。爲木栅似好矣。予曰。軍丁幾何。鎭衡曰。一萬六千名矣。予曰。以統營之大處。大戰船不過八隻。八隻所容。亦不過三千軍兵。則江都軍兵。不必加充矣。予曰。自湖南有年年作穀者。以此買畓。以爲屯田則好耶。鎭衡曰。屯田事。古人亦多議論矣。予曰。江都有何弊瘼乎。鎭衡曰。軍丁之難充。爲大弊。予曰。旗旘等物何如。鎭衡曰。雖不如三軍門。不下於守總兩營矣。予曰。江都之兼統禦。居民以爲如何。鎭衡曰。民皆樂之云矣。
정조 3년 · 강
慈殿宮內人次木七同。錢文四百貫。命入之。
정조 3년 · 강
戶曹參判宋德相疏陳病狀請譴。賜批。
정조 3년 · 목
疏略曰。史官傳批。手札兼下。恩出分外。何以獲此。顧臣疾病。旣不能趨命。別幅仰對。亦因親寫無路。久稽日字。誅譴是俟。而縣道封進。有所不敢。謹使家僮傳付姪子參議臣煥億。幷以短章。直呈喉院。猥越之罪。益無所逃。批以。卿之所上疏本別幅。幷以領悉。還朝在近。良用欣慰。卿疏旣非從縣道來者。故批答令卿姪傳之耳。
정조 3년 · 목
成均館啓言。陞補逐朔設行。而李義弼方在呈告。限內不得設行。請令政院稟旨擧行。敎以。大司成許遞。明日政。以在京無故人差出。其令限內擧行。
정조 3년 · 강
命畿伯加分及錦伯移轉狀啓。皆令稟處。
정조 3년 · 목
敎曰。京畿監司加分狀啓。洪忠監司移轉狀啓。皆令草記稟處事。分付備局。
정조 3년 · 목
予曰。昨聞前江留之言。統禦營設置。民皆樂之云。而大抵江都形便。實是國家保障之地。宜有別般設施矣。國榮曰。江都卽三南漕運所由處也。非但保障。關係非細。賊若據此。使三南漕運不通。則京城何以支堪乎。予曰。元時所以以勿入江都爲約束者。亦有所以而然矣。國榮曰然矣。予曰。御史封庫。則監司因公兄文狀。而爲狀啓者。自是例也。而今番御史之直爲狀啓。誠怪矣。國榮曰。果是前所末見者也。
정조 3년 · 강
御春塘臺。行內試射。
정조 3년 · 목
自內詣春塘臺陞座。○予曰。應射軍兵入來整齊後。仍爲發矢事。訓將指揮。試射仍命施賞。予曰。我國騎兵之稍可特者。不過訓局馬軍。而聞其射藝凡百。多不成樣。故今日試。令抄出其略干名。而見其射藝則所見果如所聞極爲駭然矣。雖以激勸之意。略施賞格。而訓將旣承筵敎。此後另加申飭。使之頻頻習藝。俾有實效。具善復曰。馬軍之不成貌樣。不但技藝之生疏而已。亦實由於軍馬之疲殘而然矣。司僕馬分給時。禁軍則自擇分執。而馬兵不能自擇。故所給之馬。擧皆疲癃殘劣。以此之故。尤爲苟艱矣。予曰。此後則第爲申飭。還內。
정조 3년 · 강
命前監牧官趙重岱守令除授。
정조 3년 · 목
左議政徐命善啓言。臣於司僕事。適出言端。有可仰達者矣。馬政之臧否。稅穀之嬴縮。專係於牧官之得人。而臣待罪本寺。今已三載。牧官之先公後私者。未之多見。惟興陽前監牧官趙重岱。恬約居官。誠勤奉公。前後稅納。必準高總。久遠弊瘼。一皆爬櫛。如此盡職之人。若不另加褒奬。其何以聳勸他牧乎。重岱今旣遞歸。有難循例檢擬。此後牧官之窠。勿拘常格。更爲差遣似好。故敢達。敎以。聞甚嘉尙。守令除授。
정조 3년 · 목
書啓以爲。臣奉聖批。傳諭于吏曹參議金亮行所住處。則以爲。臣又奉聖批。且收偕來之命。惶隕感激。臣之本病。旣無加減。又値風寒患感。登程遲速。姑未可知。而何敢終孤恩命耶。第以微末去就。仰貽聖念。不勝惶悚云矣。
정조 3년 · 강
許施畿伯加分及錦伯移轉之請。
정조 3년 · 목
備邊司啓言。京畿監司加分。洪忠監司移轉狀啓。稟處事命下矣。南漢陳米之畿邑分糶。此是因朝令狀請者。驪州一千石。利川一千二百石。楊根砥平各七百石。陰竹四百四十石。以此數使之加分。湖西濟民倉穀一千石。亦許移轉於瑞山郡。待秋準納本倉之意。請幷分付於兩道道臣及守禦廳。允之。
정조 3년 · 강
改差　順陵參奉朱遠赫。　長陵參奉尹休文。
정조 3년 · 목
遠赫等俱以身病呈單。吏曹啓請改差也。
정조 3년 · 목
以洪樂淵爲持平。吳載紹爲大司成。鄭好仁爲知春秋。閔義爀爲坡州牧使。朴師沃爲羅州牧使。李謙煥爲順天府使。沈公協爲泗川縣監。李復燮爲順陵參奉。趙厚鎭爲　長陵參奉。復燮以下。幷初仕也。
정조 3년 · 목
予曰。副提學昨日肅謝。今日爲館錄云乎。國榮曰。今日當爲之矣。予曰。當錄幾人云乎。國榮曰。似不過十人矣。予曰。館錄何如。民始曰。似是精抄矣。予曰。金翊休何如。民始曰。未能詳知。而自來名家云矣。予曰。玉堂登瀛錄持入。予曰。年前館錄善之矣。予曰。近來館錄何無準點乎。民始曰。近來則因先朝下敎。廢準點之規矣。予曰。始自何年乎。民始曰。辛巳以後無準點矣。予曰。都憲之疏。卿則以爲如何。民始曰。臣亦未知其所見。
정조 3년 · 강
御誠正閣。命諸承旨持公事入侍。仍行召對。承旨李在學。玉堂李泰永金履禧。假注書徐鼎修。史官李信祜鄭東浚。
정조 3년 · 강
行館錄。副提學徐浩修。應敎李度默。校理嚴思晚李泰永。副校理趙尙鎭南鶴聞。修撰金履禧鄭志儉。
정조 3년 · 목
本館錄七點。金翊休權以綱柳誼金宇鎭柳孟養尹行元李殷模趙鼎鎭洪萬泳。取九人。
정조 3년 · 강
命李千奉等嚴刑得情。
정조 3년 · 목
因刑曹殺獄罪人李千奉加刑啓目。敎以。如前各別嚴刑。期於得情。又因僞造御寶罪人朴★(王+善)加刑啓目。敎以。除尋常各別嚴刑。期於得情。
정조 3년 · 강
拿處醫官吳道炯等。尋分揀。
정조 3년 · 목
敎曰。醫監無一人待令。吳道炯康命吉。令該府處之。又敎曰。上下掌務官。一體拿處。又敎曰。上下番醫官。亦一體幷爲拿處。又敎曰。吳道炯使之入來。又敎曰。入直上下番醫官分揀。
정조 3년 · 강
召見藥房都提調徐命善。承旨洪國榮于誠正閣。
정조 3년 · 목
國榮曰。昨伏聞有咯血之症。今日若何。予曰。一樣矣。國榮曰。進御童便乎。予曰。連服童便而無效矣。國榮曰。召入醫官。診候議藥何如。予曰。此是例證姑置之。予曰。昨日館錄何如云也。國榮曰。姑無所聞。而可謂精抄矣。命善曰。咯血卽是上氣之祟。故過用思慮。則例有此症。每於政令事爲之際。勿用心力。寬其思慮伏望。予曰。方今朝象與國事。豈可弛心乎。命善曰。以臣所見。別無過用聖念處矣。予曰。領敦寧之遭故慘矣。命善曰。日前邊將除授下敎之後。馬兵皆聳動興起云矣。承旨鄭民始曰。馬兵設立後初有云矣。予曰。鄭判府近久閒養無恙云乎。命善曰。然矣。
정조 3년 · 강
命時囚柳爾胄嚴刑取招。
정조 3년 · 목
義禁府啓言。尙州前營將柳爾胄。尙州所管葛可峙年前因朝令防塞處。昨秋以後不但不奉朝令。又從以決棍鳥嶺之民。使不得更塞。請刑推得情。敎以。觀此供辭。眞所謂飾詐爲眞之徒。如渠幺麼賤微之類。敢於特敎嚴問之下。游辭漫漶之狀。殊極痛駭。嚴問口招。如復吞吐。當依所啓嚴刑得情。以此意發問目取招。
정조 3년 · 강
宗廟夏享。命以親行磨鍊。
정조 3년 · 목
禮曹以來四月初八日親臨啓稟也。
정조 3년 · 강
行藥院入診于誠正閣。都提調徐命善。提調具允鈺。
정조 3년 · 목
請診也。○承旨洪國榮曰。咯血之候何如。予曰。猶未快勝矣。予曰。開城留守。今日何不辭朝乎。國榮曰。以齋戒日不得下直云矣。命善曰。吳道炯方待令。召入診候似好矣。予曰。卽爲入侍。道炯診候曰。脈候左三部沈遲。右三部稍浮。茯苓補心湯加減進御宜矣。而童便兼爲進御似好矣。命善曰。湯劑加減當議定。康命吉飭已施。合有分揀之道矣。予曰拿處爲三日乎。近來此輩之怠慢可痛矣。
정조 3년 · 목
辭陛也。○予曰。松都卽是舊都。而近來債弊等事。至於莫可收拾之境云。下去後留意於蘇弊之道。鎭衡曰。謹當彈竭心力矣。予曰。營債之弊。猝難矯捄。而必於歲末捧納更給。則庶無永失之患矣。鎭衡曰。債法固當如是矣。
정조 3년 · 강
吏曹參判兪彦鎬。陳疏乞遞銓職及國子兼銜。賜批。
정조 3년 · 목
疏略曰。臣曾叨三銓。醜拙畢露。其何敢諉以旣往。視同宿趼。乞遞銓職。至於國子兼銜。臣兄彦鏶方帶本館司業。而臣乃居其右。法雖無避。義所難安。幷賜裁處焉。批以。疏辭旣無可據之例。卿其勿辭行公。
정조 3년 · 강
大司成吳載紹。疏辭新除泮長之任。賜例批。
정조 3년 · 강
大司憲徐有慶。上疏請兩　墓所伐木還寢。賜批。
정조 3년 · 목
疏略曰。臣於向日筵中。伏聞以城外虎患。大臣至請以兩　墓所伐木而蒙允矣。臣愚竊有所不以爲然。而連啓爲急。不能迤及他說而退矣。卽又聞京尹春卿承命奉審。而伐木之事。行將擧行。今此兩　墓所劃定區域。護養樹木。自有已定之制。藉使虎豹之患。果由　墓木之成林。而伐木之擧。不可入於局內。刈剔之政。只將施於濱界。則環垓之叢蔚雖除。而全局之林藪自在。然則虎豹之所。依舊是這裏矣。只爲此無益之擧。縮其已定之界。伐其旣長之木者。非但無關於利害。豈不有傷於事體耶。乞加財商。還寢成命焉。批以。當初　懿昭墓之劃定垓子也。不有　陵墓步數差等之定制。而但使汎廣踰濫。殆無限節。比諸東西道　陵寢。幅圓周匝。不翅倍簁。其在隆殺之義。罔當正其僭越違繣之事。則況近城數里之內。法外封山。虎豹成藪者乎。若言其定制。則已前之區劃。初失一定之制。而以事體則嫌涉貳尊者。不可不革改也。以利害。則害無可言處。固知有所利也。卿之三段所陳。俱未知爲穩也。至如　義烈墓。原無改定火巢之命。卿言又何其爽誤也。大抵予雖急於爲民。其於尊奉之事。豈後於卿。
정조 3년 · 강
持平朴聖泰疏論諸罪人負犯。仍請金敍九罷職。賜批。
정조 3년 · 목
疏略曰。向來臺評峻發。至以臺省不得其人等語。盛加譏斥。臣於是益無所措。噫。彼合啓中諸罪人。負犯何等惡逆。而使之尙保首領者。誠如臺疏所論。而臣是前日臺省中一人。則其何敢冒進乎。乞削臣職。仍治臣罪。嗚呼。鄭妻之千妖萬惡。龜柱之巨慝大憝。而偃處於城闉。或假息於海島。至於相福之奸凶。瑩中之陰譎。宗集死黨之罪。殿下何所顧惜。使之晏然容息乎。亟從三司之請焉。噫。亂逆何限。而豈有若趾海父子兄弟叔姪者哉。趾海之妻。得免爲婢。與啓禧妻怨國。情狀妖凶傳說。臣謂趾賊母與妻。幷絕島散配。斷不可已也。商輅徑斃。未施孥戮之典者。已切神人之憤。雖以弼海對質相吉之語觀之。參涉凶謀之狀。明若觀火矣。亦令絕島定配可也。臺臣公退之後。苟非牌召。則不敢復入於當日。臺體則然。而前持平金敍九。旣出姑停。乍退旋進。聽聞駭怪。此不可遞差而止。臣謂金敍九。亟施罷職之典宜矣。批以。首陳事。當留意。次陳事。今始投荒。亦云晚矣。依施。輅妻事。相吉弼海對質之招。雖甚明白。而造謀之甘丁。傳札之宗禮。連累之貞喆。或已誅。或不問。或徑配。便同獄未究者。不允。末端事依施。爾其勿辭察職。
정조 3년 · 목
以李重祜爲禮曹判書。金熤爲參判。李趾光爲忠州牧使。
정조 3년 · 강
命時囚柳爾冑待供辭議處。康命吉分揀。
정조 3년 · 목
因義禁府柳爾胄更招啓目。敎以。當初拿問。欲覈反禁令治嶺民之罪也。而柳爾胄前後之供。縷縷發明。到今至擧前營將申載文之所爲。以爲證左。則載文處不可不一問。自本府拿問。待其供辭議處。又敎曰。在囚醫官。分揀放送。
정조 3년 · 강
秋曹以趾賊母與妻島配押送啓。
정조 3년 · 목
該曹啓言。因持平朴聖泰上疏。趾賊母與妻幷島配事命下矣。趾海母希珍島郡。妻槮濟州牧。幷絕島散配押送。
정조 3년 · 강
遣承旨。詣　明陵奉審摘奸。
정조 3년 · 강
王大妃殿進御加減蔘香散五貼命製入。一錢五分重人蔘粟米飮。調竹瀝薑汁。一貼煎入。幷榻敎也。
정조 3년 · 목
國榮曰。大　祭當前。侍從罷散人敍用。似好矣。予曰。然矣。國榮曰。徐龍輔尙未蒙敍。故上番曝曬之行。不得發去。外邑等待。亦將爲弊矣。予曰。方欲敍用矣。予曰。醫官全昧術業。是甚可悶矣。國榮曰。然矣。是故內醫之闕。于今三月。尙未出代矣。予曰。醫不三世。不服其藥。不可不愼擇矣。予曰。昨見嶺伯狀啓。靈山縣監事。誠可駭也。國榮曰。此時嶺南守令。不可暫曠。斯速差送宜矣。
정조 3년 · 강
大司憲徐有慶避嫌乞遞。賜批。
정조 3년 · 목
避嫌略曰。適於日昨入侍。伏聞有　墓所伐木之命。臣坐處稍遠。錯認以伐木之擧。專出於除虎患之計。又見擧條下者。大臣奏語。盛稱兩　墓所樹木之菀密。致有虎豹作梗之弊。至以從便蔓剪爲請。而蒙允矣。臣竊以爲虎患伐木。實出於除害之意。而局內樹木。不可以盡伐。則旣無關於除虎患之道。不必以斧斤而入於斯矣。略貢愚見。仰請財商。及承批旨。誨責切嚴。臣始知日前成命。非獨爲除虎患之地。專由於隆殺　墓制。更定區域之聖意也。於是乎臣見自歸於爽誤。臣言不免於率爾。則更何敢晏然於職次乎。請遞臣職。批以。事雖爽誤。意在無隱。勿辭亦勿退待。
정조 3년 · 강
領議政金尙喆陳箚自引。賜批。
정조 3년 · 목
箚略曰。伏見憲長疏本。以兩　墓所代木事。謂之傷事體。第伏念　墓所事體。與　陵寢輕重有間。外火巢與垓子緊歇有異。則徑界闊狹。不可不一番裁定也。況城闉咫尺之地。尤不宜長成林木。養虎遺患。此其事勢之不得不變通也。從前諸　陵寢至近之地。樹木之有頉處。未嘗拘斧斤之入。臣之向筵陳請。豈敢專無所據而然哉。今司直之論如此。關係非輕。臣何可晏然而已乎。略陳自訟之忱。乞降妄言之罪。批以。此非卿如是過引者。安心勿復控辭。卽起視事。仍命遣史官傳諭。
정조 3년 · 강
命前待敎徐龍輔仍任閣職。
정조 3년 · 목
敎曰。奎章閣前待敎徐龍輔敍用。仍任閣職。令該曹口傳付職。使之牌招。
정조 3년 · 강
命仁川內庫反庫。次對時稟處。
정조 3년 · 목
敎曰。仁川內庫反庫宣傳官書啓。啓下備局。其令次對時稟處。
정조 3년 · 강
以宋凖明爲靈山縣監。
정조 3년 · 목
敎曰。此時嶺南守令。不可久曠。靈山縣監罷黜之代。口傳差出。與泗川縣監。一兩日內辭朝事分付。
정조 3년 · 강
召見湖西御史朴祐源于誠正閣。仍行召對。承旨洪檢。玉堂南鶴聞鄭志儉。假注書徐鼎修。史官徐龍輔鄭東浚。
정조 3년 · 목
講近思錄。○予曰。經年行役。善爲往來乎。祐源曰。王靈攸曁。得免顚沛矣。予曰。湖西御史。今於幾年後始往乎。祐源曰。乙未年金峙默後初也。予曰。今番繡行之後。列邑守令庶可懲畏乎。祐源曰。臣旣愚昧。素之風裁。雖不能宣布聖意之萬一。而大抵各邑守宰。則似必有懲勵之效矣。予曰。昨年年事。旣已告歉。今春牟麥。尙未登場。蔀屋生民饑餓困窮之狀。不言可想。沿路所經。能無餓殍浮黃之患否。祐源曰。臣於奉命之初。意謂歉歲民情。必多遑急矣。及其遍歷諸邑。備察民情。則閭里按堵。擧無離散之意。人民安業。皆免捐瘠之患。經歷之處。一未見餓殍之慘。浮黃之色。以今所見。火異於當初所料矣。予曰。各處農形。今年則果何如耶。祐源曰。今年農事。雨暘均適。付種及時。而至於牟麥。則幾盡成熟。到處豐登矣。予曰。列邑賑政。能無虛實相蒙。分俵不均之弊。而特令加分之後。亦果有實效否。祐源曰。當此歉歲。設賑各邑。孰不盡心擧行。而蓋聞御史消息之後。莫不益加飭勵。凡於分賑給糶之節。擧皆惕念爲之。而朝家之特命加分。實爲窮春之大惠。到處民人。莫不贊頌矣。予曰。柳榮鎭災結偸犯文書。果爲現捉乎。祐源曰。臣倉卒封啓之際。猶未詳悉。致使囚供張皇發明。此莫非臣疏略之致矣。大抵災結文書。奸竇多端。雖有所犯。而巧飭彌縫。有難執捉。故臣到泰安。査實其各面災政成册。然後始得其眞贜矣。蓋其面衿記中各里末端。輒皆揷入空張。添書虛名。故欲知眞僞。溯考往年面衿記。收聚民間分俵立張。憑此準彼。則九十八結零。盡入於空張虛名之中。幻弄之跡。卽地綻露。而近百災結。決非下吏所獨食。故捉致都書員而査實。則與官家分食之意納供矣。且災結之外。其他所犯。不一而足。宮結之收捧。革罷宮差。屬之本官。卽我聖上初元恤民之盛德。而生民之所共鼓舞頌祝者也。榮鎭稱以宮結剩條。每年五十兩零。歸之私用。至於推刷官革罷之後。內婢之捧賂頉役。亦爲一百三十兩之多。此外不法之事。俱係鄙瑣矣。予曰。量田一款。誠如書啓所陳。而變通之道。實未易矣。祐源曰。各邑量田。如難一時爲之。則令道臣擇其中尤甚之次邑。次次擧行。似無不可矣。予曰。民情亦皆願乎。祐源曰。莫不顧之矣。予曰。向來推刷之弊。果何如云耶。祐源曰。其時民弊滋甚。至今言之。人或涕泣矣。予曰。昨年逆變之後。湖中人心。能無騷擾之患乎。祐源曰。量★(金+奕)諸賊。出於湖中。故臣亦慮其餘孼之尙多遺種。不無深憂。另加探察。則量★(金+奕)輩。自來行虐。積失人心。故伏法之後。居民莫不快之。至於宰割魚鮮。必曰斬量★(金+奕)云。此可以見民情矣。第賊徒之姻婭族屬。尙多盤據。其在慮後之道。不可不嚴加隄防。故俄以別單仰陳矣。
정조 3년 · 강
命三十日次對。進定於再明日。
정조 3년 · 목
敎曰。今番諸道差遣御史者。豈爲文具也。意以爲或涉有益之政矣。湖西御史先已還朝。若不別般講確。亟除弊瘼。則假使繡啓中條列。雖極詳備。難保其不歸於等棄之休紙。是非文具之甚者乎。三十日次對。進定於再明日。本司該曹之可以矯捄酌決者。及又合論褒論勘者。皆令預加商確。登對稟處。御史亦令同爲入侍。
정조 3년 · 강
命堂上堂下違牌。坐罷侍從敍用。
정조 3년 · 목
敎曰。大　享當前。差祭乏人云。堂上堂下違牌。坐罷侍從。幷敍用。
정조 3년 · 강
命兩南道帥臣緘推議讞。申飭憲府。
정조 3년 · 목
敎曰。兩南道臣帥臣緘推公事。啓下已久。尙不獻議。申飭憲府。其令斯速擧行。
정조 3년 · 목
予曰。昨日御史書啓。甚詳備矣。予曰。湖西則能免捐瘠之患云。誠可幸矣。國榮曰。昨冬早停捧還。今春之另加賙賑。果有實效云矣。予曰。書啓中捄弊等事。亦多有可以採用者矣。國榮曰。然矣。而聞御。史之言。向來推刷官之革罷。實爲大惠云矣。予曰。民情何如云耶。國榮曰。大抵百姓。至愚而神。故雖無別般惠澤之下究。而能知朝廷軫念之意。擧皆有愛戴之誠云矣。予曰。近見明史。而册子無詳備者。欲爲撰輯。而甚難矣。國榮曰。撰輯等事。庶類中多有善爲者。若以此類付祿於芸館。使之挍正則好矣。予曰。卿言好矣。而祿窠之創出似難矣。國榮曰。若然則除出唱准之料窠。以校正官名付之。而以吏文學官能麼兒郞廳等職。爲遷轉之階。則渠輩亦必樂之矣。予曰。事甚便好。更當商量爲之矣
정조 3년 · 목
予曰。今日次對。稟處者多乎。國榮曰。御史書啓及仁川內庫等事。皆將稟處矣。予曰。仁川內帑庫所在錢。給債民間者。爲弊不些。何以則好耶。國榮曰。散債已經多年。殖利之除。懲族之弊。不一而足云。事甚可悶矣。予曰。旣知爲民弊。而且與官府經用有異。特爲蕩滌好耶。國榮曰。聖敎誠然矣。予曰。湖西守令。將多闕矣。國榮曰。然矣。而設賑處則宜卽差送矣。予曰。大臣已入來乎。國榮曰。俄已入來矣
정조 3년 · 목
左議政徐命善曰。　宗廟夏享。有親祭之命。而此時勞攘。極爲可悶矣。予曰。日氣旣不甚慹。一時親行。有何所妨乎。予曰。　陵幸時修理進排等事。其果商確釐正乎。領議政金尙喆曰。果與畿伯商議。而別無可減者云矣。予曰。新畿伯未及詳知而然耶。尙喆曰。非但新畿伯之言如是。舊畿伯亦以爲初雖以弊瘼仰奏。而釐正則猝難爲之云矣。予曰。雖曰別無可減者。其間必有緩急之別。而以監役支供事言之。每當　陵幸之時。展拜當　陵外。局內諸　陵。一體修理。故今番　健元陵　穆陵　元陵。七　陵陵上。幷皆修理云。監役支供之弊。於此可知。此後修理。則只於展拜處爲之。御幕所入進排。則只令動　駕陵所待令。雖歷謁處。勿爲擧行似好矣。尙喆曰。使戶判往復於畿伯。定式施行果好矣。戶曹判書金華鎭曰。歷謁處則雖小次。亦不待令乎。予曰。小次之自排設房持去者。非一二件。則亦可以推移用之矣。至於修理時差送監役之數。有司之臣。商量定式擧行好矣。予曰。以御營廳事言之。嶺南米作錢換納之後。該營之漸致凋殘。殊可悶也。判尹具善復曰。故奉朝賀洪鳳漢。以嶺南米運來之時。頻致臭載之患。有此變通之事矣。承旨洪國榮曰。以此之故。御營之米儲。極爲苟艱。軍士放料等事。無以策應。故每自京中貿米。以至有筵稟預買之事。此誠出於不得已之致。而都下米價之騰踊。亦未必不由於此矣。予曰。此事誠可悶矣。而船運一節。苟非嶺民之所願。則固不可復舊。至於預買。雖不得不一切防塞。而終無好樣道理矣。尙喆曰。聞該營無軍兵放料之資。見方渴急。先欲貸用均廳給代之米。而本廳亦以無儲持難云矣。予曰。該營一年所用之不足爲幾何。訓鍊都正李敬懋曰。雖以常年言之。不足之數。每不下二千餘石矣。予曰。糧餉廳一年所入之數。昨命書入。今朝始以重記來納。計士亦不卽待令。事甚可駭。此後則計士以事知者。闕外待令也。予曰。糧餉廳一年所入爲幾何。華鎭曰。通而計之。合爲數萬餘兩矣。予曰。糧餉廳之付諸戶曹。而爲都監之所需者。名實不當。記簿無統。以下記言之。只曰旗旘價。隨所入上下者。事極虛疏。而此專由於本監之看作他物。不少靳惜之致也。予意則以糧餉廳移屬於都監新營。使之專管。似爲矯捄之道耶。國榮曰。若然則都監視以本營之物。而凡諸用下。亦必顧惜而撙節。聖敎誠好矣。華鎭曰。當初都監。不過權設。無他財力。故自戶曹以此策應。且都監旣領五千兵馬。而又管錢穀。則不無權力太重之慮。故分其兵糧。以爲維持之意也。予曰。禁御兩營亦是新設。而軍兵且不下數萬。比都監不少。而此則無自戶曹錢穀劃送之事何也。國榮曰。都監卽是輦下親兵。其爲權要。果非兩營之比矣。然而戶曹之糧餉廳亦不無聊賴。故移屬一款。自前難之矣。華鎭曰。本曹之於糧餉廳。別無藉力者。而凡諸用下。訓將皆主管矣。然而移屬都監之議。臣當爲之矣。善復曰。都監則惟待都監之上下。而初無任自取用之事矣。尙喆曰。糧餉廳之移屬與否。姑難輕議。而臣意則就其一年所入二萬兩之內。一萬則爲封不動。以一萬兩爲都監需用之資。似好矣。國榮曰。領相所達一萬兩封不動之說。果好矣。參量都監一年所用之數。以排數之樣磨鍊劃送。而其餘數盡作封不動。則於都監無苟且之患。於餉廳有儲畜之效矣。予曰。卿言儘好矣。依此爲之。而式例等節。善爲磨鍊。然後庶有實效矣。尙喆曰。知申所達之言。果爲便好矣。予曰。式例磨鍊之際。不可無主管之人。使備堂中一人。與戶判訓將相議爲之好矣。承旨鄭民始曰。我國財力之耗費。專由於甲者主之。乙者用之。用之者旣無所顧惜。主之者亦不得專管之致也。臣意則以糧餉廳專屬於都監。使訓將主管。似爲好矣。予曰。第爲之。釐正磨鍊好矣。御史朴祐源曰。諸賊之姻婭族黨。尙多盤據。至如李璟輩之所爲。極爲凶慘。不可不嚴處矣。
정조 3년 · 강
召見大司成吳載紹于誠正閣。
정조 3년 · 목
予曰。國子長行公。今番爲初乎。予曰。士習之浮雜。科場之淆亂。誠爲痼弊。故近來大小科場屋。禁其隨從書寫。使之各坐。此雖近於隨矢立的。亦不害爲矯捄一端矣。至於陞補。場中旣無此等禁飭。則必多紛拏之弊。其須各別申飭。俾無如前亂雜之患。載紹曰。陞補紛拏之弊。果如聖敎。臣當各別禁飭矣。予曰。師儒之長。責任不輕。必先以一程字。祛諸心頭。然後可無亂雜之弊矣。載紹曰。臣雖無狀。旣承聖敎。何敢以一毫私意萌諸心頭乎。予曰。陞補必於限內爲之。
정조 3년 · 강
領議政金尙喆。吏曹判書鄭尙淳。兵曹判書李徽之。以洪忠御史朴祐源書啓覆啓。